उत्तराखंड में मिले 571 नए कोविड-19 मरीज, कुल आंकड़ा 20 हजार के पार
उत्तराखंड में मंगलवार को कोरोना वायरस से संक्रमण के 571 नए मामले सामने आए हैं। इसके साथ ही राज्य में इस घातक वायरस से पीड़ित होने वालों की कुल संख्या 20 हजार के पार चली गई।
देहरादून: उत्तराखंड में मंगलवार को कोरोना वायरस से संक्रमण के 571 नए मामले सामने आए हैं। इसके साथ ही राज्य में इस घातक वायरस से पीड़ित होने वालों की कुल संख्या 20 हजार के पार चली गई। सबसे ज्यादा नए मामले राजधानी देहरादून में सामने आए हैं। उत्तराखंड के स्वास्थ्य विभाग द्वारा जारी बुलेटिन के मुताबिक, सूबे में संक्रमित होने वाले लोगों की कुल संख्या अब 20398 हो गई है। वहीं, मंगलवार को इस महामारी के चलते 11 और मरीजों की मौत हो गई।बुलेटिन के मुताबिक, कोरोना वायरस से संक्रमित सर्वाधिक 169 ताजा मामले देहरादून जिले में मिले जबकि नैनीताल में 106, उधमसिंह नगर में 79 और हरिद्वार में 63 मरीज सामने आए। प्रदेश में कोरोना वायरस से पीड़ित मरीजों का कुल आंकडा भी बढ़कर 20,398 पर पहुंच गया है। मंगलवार को कोरोना वायरस के संक्रमण ने 11 और मरीजों की जान ले ली। बुलेटिन के मुताबिक, इनमें से 7 मरीजों की मौत अकेले देहरादून जिले में हुई, जबकि 4 ने हलद्वानी में अंतिम सांस ली।देहरादून में स्थित एम्स ऋषिकेश में 7 मरीजों ने दम तोड़ा वहीं एक की मौत दून मेडिकल कॉलेज में और एक की श्री महंत इंद्रेश अस्पताल में हुई। इनके अलावा 4 मरीजों ने हल्द्वानी के सुशीला तिवारी अस्पताल में दम तोड़ दिया। अब तक प्रदेश में इस घातक वायरस के संक्रमण से मरने वालों की संख्या 280 हो चुकी है। प्रदेश में अब तक कुल 14,012 मरीज उपचार के बाद स्वस्थ हो चुके हैं और उपचाराधीन मामलों की संख्या 6,042 है। प्रदेश में कोविड-19 के 64 मरीज बाहर चले गए हैं।